У выбары будучай прафесіі Анатолію Аліноўскаму дапамаглі, па яго словах, “купцы”. Так у той час называлі людзей, якія прыязджалі з вышэйшых і сярэдніх спецыяльных устаноў у школы, дзе расказвалі выпускнікам наколькі цікавая і важная тая ці іншая прафесія. Пасля заканчэння ў Таргунах васьмігодкі хлопец, не раздумваючы, напісаў заяву на паступленне ў Лужаснянскі тэхнікум, выбраўшы спецыяльнасць “ветэрынарыя”. Закончыў вучобу, уладкаваўся ветфельчарам у былы калгас “Зара камунізму”. Так пачалася яго прафесійная дзейнасць. Дзякуючы вопытным настаўнікам, у ёй было менш памылак, а больш станоўчых вынікаў. А работы было больш, чым дастаткова. Сёння Анатолій Фёдаравіч – ветурач-гінеколаг ААТ “Таргуны” з 20-гадовым стажам. Гаспадарка вялікая, трэба паспець аб’ехаць чатыры фермы, агледзець кожную жывёліну, своечасова выявіць хваробу і вылечыць.